Lesersbrief: Die probleem met kinderpartytjies(Foto: Joshua Hoehne/Unsplash) Wilhelm Lutjeharms van die Wes-Kaap skryf: Kinderpartytjies … Dit bring verskillende gevoelens en denke by elk van ons op. Daar is die klein kinderpartytjies. Dié waar daar vyf of ses maatjies is. Dan is daar die groot kinderpartytjies waar die hele klas genooi word. Gewoonlik speel kinders eenkant, ouers sit en gesels anderkant. Pa’s gesels oor politiek, sport, werk, vakansieplanne, jag of finansies. Ma’s dalk oor dinge by die skool, huis, die kinders en allerlei ander dinge – gegewe, ek is minder in laasgenoemde se gesprekke as eersgenoemde. Daar is ŉ deurslaggewende eienskap by al hierdie partytjies: lekkergoed. Natuurlik, dit is immers ŉ partytjie. Daar moet sekerlik ŉ groot koek, Fizzers, skyfies, Coke, sap en so aan wees? Wel, nee, daar hoef nie. Hoeveel soetgoed kan een kind nou eet? Daar is versnaperinge vir die ouers; dalk ŉ paar vingerkositems en iets om te drink. Dit is gaaf en word natuurlik altyd waardeer. Dit laat my wel wonder … Daar is kos vir die ouers, maar net lekkergoed vir die kinders. Hoekom? Deesdae se koeke is werklik iets besonders. Jy kan ŉ koek laat handmaak wat lyk asof dit ŉ spesiale klein stukkie kunswerk is – jy wil dit amper nie eet of breek nie. My rede hoekom ek dit nie wil eet of breek nie, is omdat ek aan al die suiker en chemikalieë dink wat daarin is. Die kinders eet so ŉ stukkie koek, en dalk nog ŉ stukkie. Sommige vergryp hulle meer as ander. Sommige ouers probeer hulle kinders keer en ander ouers rep nie ŉ woord aan hul kinders nie. In vyf jaar van talle partytjies bywoon, moet ek nog een bywoon waar meer as die helfte van ŉ koek opgeëet is. Dan probeer sekere ouers nog koek saamstuur huis toe ook, wat jy dan so vriendelik as moontlik van die hand probeer wys. Dit is wel nie al nie; daar is ook die “party packs”. Dit is boksies wat nóg lekkergoed bevat, nie een of twee nie, maar sommer ŉ klomp. Geen normale kind gaan dit by die partytjie opeet nie, en gevolglik word dit saam huis toe gestuur. Dus word die las indirek op elk van die ouers geplaas om die beheer van die lekkergoed by die huis te hanteer. Maar dit was die ander maatjie se partytjie, so hoekom sit ék met ŉ boksie vol lekkergoed in my kar op pad huis toe? Nou die dag bereik my siening van hoe belaglik, en belaglik ongesond, kinderpartytjies geraak het ŉ nuwe hoogte. Ek sit heerlik en gesels by ŉ kinderpartytjie toe ek hoor hoe een ouer vertel dat een kind nou die aand hospitaal toe gevat moes word. Die ouer(s) van die kind het toegelaat dat die kind na drie partytjies gaan … op een dag. Die aand het die kind dikdermprobleme ontwikkel, want blykbaar het al die koek (of sekerlik stysel in die algemeen) daarin vasgesit en kon die liggaam dit nie verwerk nie. Ouers kan om verskeie redes gearresteer word, en hierdie moet een daarvan wees. Dit is niks anders as kindermishandeling nie. Watter gesonde, regdenkende ouer wat die beste vir sy kind wil bied, vat hulle op een dag na drie partytjies toe en laat die kind dan toe om koek en/of gemorskos by al drie te eet? Dan vertel ŉ mens vir iemand dat dit 2022 is. Die navorsing en bewyse is daar; die statistiek is vir almal om te lees. Sommige ouers beskik egter net nie oor common sense nie. Dink, tree op en moenie julle en ons kinders soveel gemors voer nie.